Document ID: 31986D0474

Komisijas Lēmums
(1986. gada 11. septembris)
par pārbaužu uz vietas īstenošanu attiecībā uz liellopu un cūku, kā arī svaigas gaļas importu no ārpus Kopienas valstīm
(86/474/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes jautājumiem attiecībā uz liellopu, cūku un svaigas gaļas importu no ārpus Kopienas valstīm [1], kurā jaunākie grozījumi izdarīti ar Regulu (EEK) Nr. 3768/85 [2], un jo īpaši tās 5. pantu,
ņemot vērā Padomes 1976. gada 21. decembra Direktīvu 77/96/EEK par trihinelozes (trichinella spiralis) pārbaudi attiecībā uz svaigas mājas cūku gaļas importu no ārpus Kopienas valstīm [3], kurā jaunākie grozījumi izdarīti ar Regulu (EEK) Nr. 3768/85, un jo īpaši tās 6. pantu,
tā kā Komisija 1983. gada 8. aprīļa Lēmumā 83/196/EEK par pārbaužu uz vietas īstenošanu attiecībā uz liellopu un cūku, kā arī svaigas gaļas importu no ārpus Kopienas valstīm [4] ir paredzējusi pagaidu nosacījumus pārbaudēm Kopienā; tā kā, ņemot vērā pietiekamo pieredzi, kas gūta pārbaudēs uz vietas, ir ieteicams galīgi noteikt kontroles metodes;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Komisijas vadībā dalībvalstu veterinārie eksperti un Komisija veic veterināro pārbaudi uz vietas, lai pārbaudītu, vai Direktīvas 72/462/EEK un jo īpaši tās 3. panta 2. punkta noteikumi ir praktiski piemēroti. Šādas pārbaudes veic ik pēc trim gadiem visās valstīs, kas iekļautas saskaņā ar minētās Direktīvas 3. panta 1. punktu izstrādātajā sarakstā.
Komisija pēc apspriešanās ar dalībvalstīm Pastāvīgajā veterinārijas komitejā tomēr var atlikt vai paātrināt dažas pārbaudes vai veikt papildu pārbaudes, ja šādas darbības pamato ar dzīvnieku veselību.
2. Dalībvalstu veterinārie eksperti un Komisija veic veterināro pārbaudi attiecīgajā valstī vai valstīs Komisijas vadībā, pirms Pastāvīgajai veterinārijas komitejai iesniedz lēmuma priekšlikumu, lai papildinātu saskaņā ar Direktīvas 72/462/EEK 3. panta 1. punktu izstrādāto sarakstu.
3. Pēc īpašas dalībvalstu prasības dalībvalstu veterinārie eksperti un Komisija var veikt veterināro pārbaudi attiecīgajā valstī vai valstīs Komisijas vadībā pirms lēmuma priekšlikuma iesniegšanas Pastāvīgajai veterinārijas komitejai:
- grozot saskaņā ar Direktīvas 72/462/EEK 3. panta 1. punktu izstrādāto sarakstu,
- pieļaujot dzīvnieku vai svaigas gaļas importa atjaunošanu saskaņā ar Direktīvas 72/462/EEK 28. panta 4. punktu,
- ņemot vērā pasākumus, kas jāīsteno, ja veterinārajās pārbaudēs novērojumi par liellopu un cūku importu saskaņā ar 12. pantu vai svaigas gaļas importu saskaņā ar Direktīvas 72/462/EEK 23. un 24. pantu, vai jebkāda cita informācija, kas darīta zināma Komisijai, rāda, ka minētās Direktīvas noteikumi vai īstenošanas pasākumi nav izpildīti, vai rada šaubas par to, vai jāturpina izsniegt apstiprinājumu.
2. pants
1. Komisijas vadībā dalībvalstu veterinārie eksperti un Komisija veic veterinārās pārbaudes uz vietas, lai pārbaudītu, vai Direktīvas 72/462/EEK un jo īpaši tās 4. panta 2. un 3. punkta noteikumi, kā arī Direktīvas 77/96/EEK noteikumi ir praktiski piemēroti. Pārbaudi veic vismaz reizi gadā visās lopkautuvēs, gaļas sadalīšanas uzņēmumos un visās ārpus lopkautuves vai gaļas sadalīšanas uzņēmuma esošajās saldētavās, kuras iekļautas vienā no sarakstiem, kas izstrādāti saskaņā ar Direktīvas 72/462/EEK 4. panta 1. punktu vai Direktīvas 77/96/EEK 4. pantu.
Komisija pēc apspriešanās ar dalībvalstīm Pastāvīgajā veterinārijas komitejā tomēr var veikt šādas darbības, ja tās pamato ar dzīvnieku veselību:
- atlikt vai paātrināt dažas pārbaudes vai veikt papildu pārbaudes,
- sistemātiskās pārbaudes aizvietot ar izlases veida pārbaudēm.
2. Komisijas vadībā dalībvalstu veterinārie eksperti un Komisija veic veterinārās pārbaudes uz vietas vienā vai vairākos uzņēmumos pirms Pastāvīgajai veterinārijas komitejai iesniedz lēmuma priekšlikumu, lai papildinātu vienu no saskaņā ar Direktīvas 72/462/EEK 4. panta 1. punktu vai Direktīvas 77/96/EEK 4. pantu izstrādātajiem sarakstiem.
3. Pēc īpašas dalībvalstu prasības dalībvalstu veterinārie eksperti un Komisija var veikt veterināro pārbaudi uz vietas vienā vai vairākos uzņēmumos Komisijas vadībā pirms lēmuma priekšlikuma iesniegšanas Pastāvīgajai veterinārijas komitejai:
- grozot vienu no saskaņā ar Direktīvas 72/462/EEK 4. panta 1. punktu vai Direktīvas 77/96/EEK 4. pantu izstrādātajiem sarakstiem,
- ņemot vērā pasākumus, kas jāīsteno, ja importēšanas brīdī veiktās veterinārās pārbaudes novērojumi saskaņā ar Direktīvas 72/462/EEK 24. pantu vai jebkādu citu informāciju, kas darīta zināma Komisijai, rāda, ka Direktīvu 72/462/EEK un 77/96/EEK noteikumi vai īstenošanas pasākumi nav izpildīti vai rada šaubas par to, vai jāturpina apstiprinājuma izsniegšana.
3. pants
Katrā atsevišķā gadījumā Komisija, apspriežoties ar dalībvalstīm, nosaka tādu veterināro ekspertu skaitu un kvalifikāciju, kam uzdota 1., 2. un 4. pantā minēto pārbaužu veikšana. Komandējumos, kas paredzēti 1. un 2. pantā, kā arī 4. panta 2. punktā minēto pārbaužu veikšanai, no katras dalībvalsts dodas vismaz viens eksperts.
4. pants
1. Veterinārie eksperti, kas nosūtīti uz ārzemēm maksimāli uz trīs gadiem, var veikt 1. un 2. pantā noteiktās pārbaudes.
2. Vismaz reizi gadā viņiem palīdz citi veterinārie eksperti, lai veiktu daļu no minētajām pārbaudēm.
5. pants
1. Dalībvalstu veterinārie eksperti, kurus saskaņā ar Direktīvas 72/462/EEK 5. panta 3. daļu ieceļ Komisija, darbojas Komisijas vadībā. Eksperti nekādā gadījumā nedrīkst pārbaužu laikā iegūto informāciju izmantot personiskiem mērķiem, kā arī izpaust šādu informāciju ar kompetentajiem dienestiem nesaistītai personai.
2. Komisija dalībvalstu veterinārajiem ekspertiem sedz ceļa un uzturēšanās izdevumus saskaņā ar noteikumiem par ceļa un uzturēšanās izdevumu atmaksāšanu personām, kas nestrādā Komisijā, bet ko Komisija uzaicina darbā par ekspertiem.
6. pants
Komisija Pastāvīgajā veterinārijas komitejā ar rakstveida ziņojumiem informē dalībvalstis par pārbaužu rezultātiem, jo īpaši, ja pārbaudes rāda, ka Direktīvas 72/462/EEK 3. panta 1. punktā un 4. panta 1. punktā un Direktīvas 77/96/EEK 4. panta 2. punktā minētais saraksts vai saraksti jāpapildina vai jāgroza saskaņā ar Direktīvas 72/462/EEK 30. pantā noteikto procedūru.
Steidzamos gadījumos dalībvalstis informāciju var saņemt mutiski vai pa teleksu.
7. pants
Šo lēmumu pārskata līdz 1992. gada 1. janvārim.
8. pants
Šis lēmums ir adresēts dalībvalstīm.
Briselē, 1986. gada 11. septembrī

Labels: 0
3
17
6